aben tiyang para kagunganipun Gusti Allah sami ngakeni tuwin pitados bilih pangreksanipun Gusti Allah dhateng para kagunganipun punika ageng saha ngedab-edhabi. Juru Mazmur kanthi manah ingkang andhap asor nyenyuwun wonten ngarsanipun Gusti supados dipun paringi manah saha kekiyatan kangge nindakaken sedaya angger-anggeripun, pranatanipun Gusti. Makaten ugi kita, kita ugi tansah pitados bilih kita kabereg lan kaparingan kekiyatan kangge nindakaken sadaya karsanipun Gusti. Kita ugi pitados bilih Gusti Allah angrancang endah dhateng sadaya gesang kita, awit saking punika wonten ing sadaya prakawis Gusti Allah tansah nunggil kaliyan kita murih sae lan endahing gesang kita. Krana punika ugi langkung endah bilih menawi kita purun sami tansah mlampah miturut sihipun Gusti Yesus, sarta kanthi andhap asor kita sami purun kapimpin dening Sang Roh Suci. Lah punika minangka wujuding manah ingkang wicaksana lan wujuding rawuhipun Kratoning Swarga wonten ing jagad. Kita minangka pasamuwanipun Gusti ugi kedah pitados bilih Gusti Allah sampun kepareng ngagem kita kangge wujuding Kratoning Swarga wonten jagad punika. Kenging punapa makaten? kita pitados bilih rawuhipun Gusti Yesus wonten ing jagad punika minangka rawuhing Kratoning Swarga wonten jagad, mila menawi ing dinten punika kita tinimbalan lan pinilih dados putraning Allah wonten Gusti Yesus Kristus, ateges wonten ing sadaya kawon tenan gesang kita kedah ngatingalaken tanda-tanda rawuhing Kratoning Swarga.